**Universiteit Stellenbosch**

**BELEID OOR STUDENTE MET SPESIALE LEERBEHOEFTES/GESTREMDHEDE[[1]](#footnote-1)\***

**Goedgekeur deur Senaat: 25 November 2011**

**“… *in the South African context a social model perspective involves recognizing, understanding and addressing disability as a human rights and development issue, where the key principles such as the non-discrimination and equity entrenched in our Constitution are appropriately applied to the experiences of disabled people in this country” (Raad vir Hoër Onderwys, bl. 3***).[[2]](#footnote-2)\*[[3]](#footnote-3)\*

**INHOUDSOPGAWE**

Bladsy

1.Agtergrond en huidige stand van sake 2

2. Wetgewing en Nasionale Plan vir Hoër Onderwys 2

3. Die Universiteit Stellenbosch se standpunt 2

4. Definisie 3

5. Regte van studente met spesiale leerbehoeftes/gestremdhede 3

6. Toelating en registrasie 4

7. Akkommodasie 4

8. Fisiese fasiliteite 4

9. Ondersteuningsdienste 5

10. Universiteitsverenigings en -klubs 5

11. Klagteprosedure 5

Verwysings en bronne geraadpleeg 6

**1. Agtergrond en huidige stand van sake**

Die Universiteit Stellenbosch het in 1994 ŉ *ad hoc*-komitee aangestel, wat ondersoek ingestel het na die akkommodering van persone met gestremdhede op die kampus (Rossouw, 2005). Dié proses, tot en met die totstandkoming van die Adviesforum vir Studente met Gestremdhede in 1997, word volledig deur Rossouw (2005) uiteengesit.

Sedert 1 Januarie 2006 ressorteer die diens aan studente met spesiale leerbehoeftes/gestremdhede onder die Sentrum vir Studentevoorligting en ‑ontwikkeling (SSVO).

Sowel die adviserende rol van die Adviesforum as die basiese dienslewering aan studente met gestremdhede is voorheen deur die amptelike beleid oor studente met gestremdhede/spesiale leerbehoeftes (US, 1997) gerig.

Die definisie van gestremdheid in hierdie vorige beleid was op die uitgediende mediese model van diagnostiese entiteite gebaseer. (Kyk na Brand (2005) vir ŉ uiteensetting van die onderskeie benaderings tot die omskrywing van die begrip gestremdheid.)

Die hoofleemte in die vorige diensleweringsproses aan studente met spesiale leerbehoeftes/gestremdhede aan ons Universiteit het dus daarop neergekom dat die aard daarvan gedesentraliseer was.

 **2. Wetgewing en Nasionale Plan vir Hoër Onderwys**

Hoofstuk 2 van die Suid-Afrikaanse Grondwet (1996), die Handves van Menseregte¹, waarborg fundamentele regte vir alle Suid-Afrikaanse burgers. Dit sluit die gelykheidsklousule, asook die reg tot vryheid van diskriminasie op grond van ŉ aantal sosiale kriteria, in. Diskriminasie spesifiek op grond van gestremdheid is een van hierdie kriteria. Die Handves van Menseregte stel dit dus eksplisiet dat daar nie direk of indirek op grond van gestremdheid teen enige persoon gediskrimineer mag word nie.

In die Wet op Hoër Onderwys² (1997) word dit gestel dat beter voorsiening vir studente met gestremdhede/spesiale leerbehoeftes gemaak behoort te word en dat spesifieke aanpassings aan die stelsel oorweeg behoort te word, onder andere in die kurrikula en onderrig, ten einde ŉ meer diverse studentegroep te akkommodeer. Die Wet op Hoër Onderwys³ (1997) word ook deur waardes onderlê wat waardering vir en verdraagsaamheid teenoor diversiteit bevorder.

Die *Nasionale Plan vir Hoër Onderwys*4 van 2001 stel dit ook duidelik dat hoëronderwysinstellings beter voorsiening behoort te maak vir studente wat hindernisse tot leer en ontwikkeling ondervind, en spesifiek die hindernisse wat intrinsiek is aan gestremdheid. Hierdie instellings moet dus die stappe en strategieë, asook die betrokke tydsverband vir die optimale akkommodering van sodanige studente in hulle onderskeie institusionele planne, aandui. Daar word ook van hoëronderwysinstellings verwag om, waar moontlik, toe te sien dat studente met fisieke gestremdhede maklik toegang tot fisiese fasiliteite het.

**3. Die Universiteit Stellenbosch se standpunt**

Die visie van die Universiteit soos vervat in *’n Strategiese Raamwerk vir die Eeuwisseling en Daarna* (2000) omskryf ’n kampuskultuur wat ’n uiteenlopende verskeidenheid mense en idees verwelkom. Studente met spesiale leerbehoef­tes/gestremdhede verryk enige omgewing met hul unieke kennis, vaardighede en eienskappe, wat waarde tot dié omgewing toevoeg. Die waardebeginsel van billikheid in *’n Strategiese Raamwerk vir die Eeuwisseling en Daarna* (2000) beteken die Universiteit is daartoe verbind om ’n studentekorps te verwelkom wat meer verteenwoordigend van die Suid-Afrikaanse samelewing is. Dit impliseer dat meer gestremde voornemende studente aangemoedig behoort te word om op tersiêre vlak te studeer. Die beginsel van verdraagsaamheid in die visie sou neerslag kon vind in bereidwilligheid om gestremde studente se diverse (en dikwels komplekse) akademiese behoeftes sover moontlik te akkommodeer. *’n Strategiese Raamwerk vir die Eeuwisseling en Daarna* (2000), spel onomwonde uit dat “voortgesette aandag” geskenk sal word “aan toeganklikheid vir persone met gestremdhede” (bl. 20), en word as die basis vir hierdie beleid oor studente met gestremdhede beskou. Die Universiteit se visie en strategiese prioriteite word dus in hierdie verband verreken.

Die Universiteit is verbind tot die bevordering van gelyke geleenthede vir almal. Die Universiteit beskerm, binne haalbaarheidsgrense, persone met spesiale leerbehoef­tes/gestremdhede se regte, insluitend hul deelname aan hoëronderwysaktiwiteite. Daarbenewens wil die Universiteit ’n positiewe en onbevooroordeelde houding by personeel en studente teenoor persone met gestremdhede kweek en sal die Universiteit, sover dit finansieel haalbaar is, in persone met gestremdhede se behoeftes voorsien.

Met hierdie beleid oor studente met spesiale leerbehoeftes/gestremdhede wil die Universiteit, binne die raamwerk van sy doelstellings, en met haalbaarheid op alle vlakke in ag genome, die breedste moontlike spektrum van die Suid-Afrikaanse bevolking dien deur:

3.1 studente met spesiale leerbehoeftes/gestremdhede wat aan die nodige akademiese vereistes voldoen, as volwaardig geïntegreerde lede in die studentegemeenskap op te neem;

3.2 waar nodig, en indien prakties uitvoerbaar, akademies in sodanige studente se behoeftes te voorsien, sonder die inperking of benadeling van ander studente se regte; en

3.3 akademiese toeganklikheid vir en steun aan studente met spesiale leerbehoeftes/gestremdhede deur ŉ spesifieke persoon of persone en ’n sentrale kantoor te laat koördineer en bevorder.

**4. Definisie**

Vir die doeleindes van hierdie beleid verwys die term gestremdheid na ’n persoon met (’n) bewysbare fisieke, nie-sigbare, en/of sielkundige beperking/s wat die lewensaktiwiteite van die persoon op ’n spesifieke wyse benadeel.

Die implementering van hierdie definisie geskied volgens die sosiale model van gestremdheid, waar die fokus op die omgewing as ’n potensieel beperkende faktor in deelname aan en inskakeling by aktiwiteite val, eerder as op diagnostiese entiteite in terme van gestremdheid as sodanig.

**5. Regte van studente met spesiale leerbehoeftes/gestremdhede**

Met hierdie beleid word, binne die perke van haalbaarheid – inbegrepe finansiële haalbaarheid – gepoog om in die behoeftes van studente met spesiale leerbehoeftes/gestremdhede te voorsien deur:

5.1 toeganklikheid tot modules, programme, akademiese aanpassings en/of hulp te fasiliteer;

5.2 op die hoogte van veranderings in die verblyf- en ander behoeftes van gestremde studente te bly;

5.3 te verseker dat alle vertroulike inligting oor die gestremdheid/-hede, slegs met die betrokke student se skriftelike toestemming, bekend gemaak kan word; en

5.4 kommunikasie tussen personeel en studente met spesiale leerbehoef­tes/gestremdhede te bevorder, onder andere deur die verkryging van akademiese en ander inligting in ŉ toepaslike formaat.

**6. Toelating en registrasie**

Aansoek om toelating tot die Universiteit sal nie afgekeur word op grond van ’n gestremdheid nie, mits die aansoeker aan al die gestelde akademiese vereistes voldoen (wat dit wel vir persone met sekere tipes gestremdhede ontoeganklik kan maak).

6.1 Die onus rus op die aansoeker om inligting rakende sy/haar gestremdheid in die aansoek te verskaf. In gevalle waar aansoekers nié vooraf hul gestremdheid bekend maak nie, staan die Universiteit onder geen verpligting om ondersteuning aan sodanige student tydens sy/haar studies aan die Universiteit te bied nie.

6.2 By ontvangs van die aansoek/inligting deur die Afdeling Toelating, sal dit aan die Kantoor vir Studente met Spesiale Leerbehoeftes (Gestremdhede) (KSSL) voorgelê word waar die aansoeker se besondere behoeftes en die implikasies daarvan geïdentifiseer sal word by wyse van ŉ vraelys wat deur die aansoeker voltooi moet word.

6.3 Na die evaluering deur die KSSL, word fakulteite geadviseer oor die implikasies vir ondersteuning, insluitend finansiële ondersteuning, indien die student aanvaar word. Fakulteite kan dan self besluit oor watter vorme van ondersteuning hulle aan die student kan bied.

6.4 Ná toelating sal die aansoeker vir die studierigting van sy/haar keuse oorweeg word. Die Registrateursafdeling, betrokke akademiese departement/e, ander kundiges, asook die KSSL sal gesamentlik (in oorleg met die aansoeker) aanbevelings vir toelating oorweeg. Indien nodig, en met oortuigende motivering, sal sekere maatreëls getref word om die onderrig vir sodanige gestremde student ook toeganklik te maak. Ander aanpassings (soos die benutting van spesiale toerusting deur ’n dosent en/of die student), kan ook gemaak word, mits dit nie die integriteit van die graadprogram benadeel en/of onrealistiese verwagtings aan dosente stel nie. Dit word van die student verwag om ’n lys van modules, en kontakbesonderhede van die student, aan alle betrokke dosente en die KSSL te gee.

**7. Akkommodasie**

Die bestaande akkommodasie-/toelatingsvereistes en ‑regulasies met betrekking tot plasing in universiteitsbehuising is ook op studente met gestremdhede van toepassing. Aansoeke om universiteitsbehuising sal individueel bespreek en hanteer word.

7.1 In die geval van voornemende studente met spesiale leerbehoeftes (gestremdhede) sal, waar finansieel haalbaar en prakties uitvoerbaar, spesiale vergunnings gemaak word wanneer toelating tot verblyf in universiteitshuisvesting oorweeg word. Indien ŉ voornemende student van die bystand van ŉ assistent afhanklik is, sal die akkommodering van die student met die assistent ook oorweeg word indien die behuisingseenhede wat spesiaal vir dié doel ingerig is, nie reeds beset is nie.

7.2 Indien ’n student met ’n spesiale leerbehoefte/gestremdheid wel tot ’n universiteitskoshuis/‑huis toegelaat word, sal behuising wat reeds met sodanige fasiliteite toegerus is, voorrang geniet. Die KSSL kan versoek word om die nodige leiding aan die betrokke koshuis/huis se bestuur te gee.

**8. Fisiese fasiliteite**

Die Universiteit poog om, sover moontlik, en waar finansieel haalbaar, spesifieke geboue en ander fasiliteite vir persone met spesiale leerbehoeftes/gestremdhede toeganklik te maak.

8.1 Indien ’n spesifieke probleem met die toeganklikheid van ’n bestaande gebou, hetsy vir ’n voornemende of ’n ingeskrewe student, geïdentifiseer word, sal gepoog word om dit so gou moontlik uit die weg te ruim, wat onder andere ’n kosteberaming sal behels, of die oorweging van ander opsies (byvoorbeeld deur lokale om te ruil vir meer toeganklike lokale). Akademiese en behuisingsbehoeftes sal voorkeur geniet.

8.2 In die beplanning van nuwe geboue en ander fisiese fasiliteite (vir onderrig, navorsing, verblyf, sport, ontspanning, ensovoorts) sal toeganklikheid vir persone met gestremdhede as prioriteit in ag geneem word. Hierdie aspek geld ook tydens die opgradering van bestaande fasiliteite.

8.3 ’n Verteenwoordiger van die KSSL sal ’n noue verband met Fasiliteitsbestuur handhaaf om te verseker dat bouprojekspanne die behoeftes van persone met gestremdhede in ag neem.

**9. Ondersteuningsdienste**

Daar sal, in oorleg met die KSSL, aandag gegee word aan die spesifieke behoeftes van persone met gestremdhede, met inagneming van uitvoerbaarheid en bekostigbaarheid.

Die volgende omgewings is by die ondersteuning van hierdie studente betrokke:

* 1. Die Afdeling Studente- en Akademiese Steun en meer spesifiek die KSSL (dienspunt in die SSVO) koördineer alle aktiwiteite wat op die ondersteuning van hierdie studente gerig is.
	2. Die SSVO fasiliteer onder andere persoonlike terapie en ontwikkeling, verlengde eksamentyd en loopbaanontwikkeling.
	3. HUMARGA voorsien verskeie sagtewarepakkette, braillering en ander gespesialiseerde hulpmiddels.
	4. Die Departement Sportwetenskap maak voorsiening vir sportdeelname waar moontlik.

9.5 Indien individuele tutors deur studente met spesiale leerbehoeftes benodig word (selfs ná hul eerste akademiese jaar), moet die betrokke fakulteite in samewerking met die KSSL ’n behoeftebepaling doen vir die daaropvolgende jaar en vir tutorbefondsing vir daardie studente begroot. Hierdie inligting informeer die begroting vir daaropvolgende jare. Waar addisionele fondse benodig word, kan die fakulteit die KSSL nader vir ondersteuning.

9.6 Die studentekomitee, Dis-Maties, is verantwoordelik vir die bewusmaking, ondersteuning en bevordering van die omvattende institusionele klimaat m.b.t. studente met spesiale leerbehoeftes (gestremdhede). Dis-Maties kry organisatoriese ondersteuning van die KSSL maar is ŉ registreerde vereniging soos ander studenteverenigings op kampus.

* 1. Huisvestingreëlings word deur die Sentrum vir Studentegemeenskappe gefinaliseer met insette van die KSSL waar nodig (kyk ook punt 7 in hierdie verband).

**10. Universiteitsverenigings en -klubs**

Wanneer aansoek om lidmaatskap van universiteitsverenigings en/of -klubs gedoen word, sal ’n persoon nie bloot op grond van sy/haar gestremdheid afgekeur word nie, maar praktiese oorwegings en haalbaarheid is van belang.

**11. Klagteprosedure**

In die geval van akademiese klagtes moet die akademiese klagteprosedure via die Akademiese Belangeraad en die betrokke Dekaanskantoor gevolg word indien gesprekvoering op persoonlike vlak tussen die student en dosent en/of die departementele voorsitter nie tot ŉ oplossing kon lei nie.

Akademiese klagtes is klagtes wat betrekking het op:

* die inhoud en/of aanbieding van modules/graadprogramme;
* die leeromgewing en/of hulpmiddels; en
* die assessering van graadprogramme.

Administratiewe klagtes het betrekking op sake wat in verband staan met onder andere registrasie, vakkeuse en studentegelde, en moet met die betrokke amptenaar, fakulteitsekretaris of, indien nodig, die Registrateur opgeneem word.

Indien die probleem nie binne die onmiddellike omgewing opgelos kan word nie, moet dit skriftelik by die Afdeling Studente- en Akademiese Steun, spesifiek die KSSL in die SSVO, gerapporteer word. Indien die probleem steeds nie opgelos kan word nie, moet dit deur die Direkteur: SSVO en daarna volgens die amptelike grieweprosedure in oorleg met die Akademiese Belangeraad van die Studenteraad hanteer word. As ’n laaste uitweg moet die saak by die ombudsman aangemeld word.

Alle ander klagtes (bv. van ’n fisiese of praktiese aard) kan by die toepaslike afdelings (o.a. Risiko- en Beskermingsdienste, Studente- en Akademiese Steun, en meer spesifiek die Sentrum vir Studentesake, en die KSSL aangemeld word.)

Eerste konsep op 18 Mei 2005

Gewysig op 22 Mei 2006

Gewysig op 21 Augustus 2006

Gewysig op 19 Oktober 2006

Gewysig op 13 Februarie 2007

Gewysig op 06 Junie 2010

Gewysig op 12 Mei 2011

Gewysig op 15 Oktober 2011

Medewerkers aan die samestelling van hierdie beleid: HL Botha (Die Afdeling Studente- en Akademiese Steun), HJ Brand (SSVO), CD Cilliers (SSVO), H Keyser (voorheen verbonde aan Studentesake) en CC Rossouw (voorheen verbonde aan die Departement Sportwetenskap).

Verwysings

¹ *Grondwet van Suid-Afrika, 1996*, Hoofstuk 2.

² *Die Wet op Hoër Onderwys: Kennisgewing 1196 van 1997*, S1.18 en S1.27.2.

³ *Die Wet op Hoër Onderwys: Wet No 101 van 1997*.

4 *Nasionale Plan vir Hoër Onderwys*, 2001.

5 *Special Needs Education: Building an inclusive education and training system*, 2001.

Bykomende bronne

Brand, HJ. (2005). *A counselling model for students with disabilities.* Referaat gelewer by die Conference on The Future of Social Services for Students. Katolieke Universiteit van Leuven.

Rossouw, C. (2005). *Gespreksvoeringdokument: Viserektor: Akademies insake die Adviesforum vir Studente met Gestremdhede*. Universiteit Stellenbosch.

Universiteit Stellenbosch. (1997). *Beleid ten opsigte van Studente met Gestremdhede*. Stellenbosch.

Universiteit Stellenbosch. (2000). *ŉ Strategiese raamwerk vir die eeuwisseling en daarna.*

1. \* Die terme *spesiale leerbehoeftes en gestremdhede* word as wisselterms in hierdie dokument gebruik. [↑](#footnote-ref-1)
2. \*\* CHE (2005). South African higher education responses to students with disabilities. Equity of access

 and opportunity? *Higher Education Monitor*, 3. [↑](#footnote-ref-2)
3. [↑](#footnote-ref-3)